《元夕黄伯舆招同关少璋梁羲年族叔原兰族兄羽仲从弟子敬赏玉兰花席上赋玉兰歌》
明代·欧必元

柏叶椒花次第开，酒徒词客如云来。主人盘盛白玉馔，五色金丝斗胜裁。

中有玉兰花似雪，迎风含态姿超绝。轻盈似带三湘云，微漾疑窥五夜月。

平生不入里人筵，今日醉君酒十千。皓齿红颜不足羡，白衣苍狗殊堪怜。

莫嗟世界易陷缺，莫笑法轮易旋转。人生何必论兴衰，天地能禁几寒暖。

玉兰朝开绚綵霞，无奈东风三月斜。尊中有酒不能醉，呜呼，不见玉兰花。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。